Na temelju članka 57. Zakona o znanstvenoj djelatnosti i visokom obrazovanju ("Narodne novine", br. 123/03., 198/03., 105/04., 174/04., 2/07. – Odluka USRH, 46/07., 45/09., 63/11., 94/13., 139/13., 101/14 – Odluka i Rješenje USRH, 60/15 – Odluka USRH i 131/17), i članka 39. Statuta Sveučilišta u Zadru (pročišćeni tekst, veljača 2018.) rektorica Sveučilišta u Zadru 25. rujna 2018. utvrđuje pročišćeni tekst Pravilnika o radu za humanističko područje znanosti, umjetničko područje i interdisciplinarno područje umjetnosti

Pročišćeni tekst se sastoji od teksta Pravilnika o radu Stručnog vijeća za humanističko područje znanosti, umjetničko područje i interdisciplinarno područje umjetnosti (prosinac 2015.), Pravilnika o izmjenama i dopunama Pravilnika o radu za humanističko područje znanosti, umjetničko područje i interdisciplinarno područje umjetnosti (listopad 2017.) i Pravilnika o izmjenama i dopunama Pravilnika o radu za humanističko područje znanosti, umjetničko područje i interdisciplinarno područje umjetnosti (rujan 2018.) u kojima je navedeno vrijeme njihova stupanja na snagu.

KLASA: 012-01/13-02/08

URBROJ: 2198-1-79-01/18-08

 Rektorica

. prof. dr. sc. Dijana Vican

**P R A V I L N I K**

**o radu Stručnog vijeća za humanističko područje znanosti, umjetničko područje i interdisciplinarno područje umjetnosti**

**(pročišćeni tekst)**

**I. Opće odredbe**

Članak 1.

Ovim se Pravilnikom uređuju opće odredbe, raspisivanje natječaja, imenovanje stručnih povjerenstava, davanje mišljenja, izbori te prijelazne i zaključne odredbe.

Članak 2.

Stručno vijeće za humanističko, umjetničko i interdisciplinarno područje umjetnosti (dalje u tekstu: Vijeće) stručno je vijeće Sveučilišta u Zadru koje Senat Sveučilišta u Zadru ovlašćuje za:

- raspisivanje natječaja, imenovanje stručnih povjerenstava, davanje mišljenja i izbore nastavnika, suradnika, znanstvenika i istraživača u znanstvenom području humanističkih znanosti te umjetničkog područja i interdisciplinarnih područja umjetnosti

- davanje prijedloga i mišljenja o ocjenama sinopsisa disertacija i ocjenama disertacija

- davanje prijedloga Senatu za imenovanje člana iz redova nastavnika Sveučilišta izabranih u znanstveno-nastavna zvanja u Povjerenstvo za unaprjeđivanje kvalitete Sveučilišta u Zadru i drugih sveučilišnih povjerenstava u čijem je radu važna zastupljenost svih znanstvenih i umjetničkih područja, a članovi se ne imenuju temeljem izravnog prijedloga sastavnica

- sudjelovanje u postupku vrednovanja novih studijskih programa iz područja humanističkih znanosti, davanje mišljenja o opravdanosti pokretanja studija, a prijedlog prosljeđuje Senatu zajedno s prijedlogom recenzenata

- sudjelovanje u postupku predlaganja članova matičnih odbora, znanstvenih područnih vijeća te drugih tijela u koje je potrebno delegirati predstavnike iz područja humanističkih znanosti te umjetničkog područja i interdisciplinarnih područja umjetnosti

- davanje Senatu i drugih prijedloga i mišljenja što su u interesu unaprjeđenja znanstvene djelatnosti Sveučilišta.

Članak 3.

Vijeće čine svi nastavnici u znanstveno-nastavnim i umjetničko-nastavnim zvanjima docenta, izvanrednog ili redovitog profesora u području humanističkih znanosti te umjetničkog područja i interdisciplinarnih područja umjetnosti, koji su na Sveučilištu u Zadru u radnom odnosu.

Vijeće može osnivati stručna i savjetodavna tijela radi pomoći u obavljanju poslova iz svoje ovlasti.

Članak 4.

Vijeće zasjeda jedanput mjesečno, po potrebi i više puta.

Početkom akademske godine donosi kalendar sjednica za tekuću akademsku godinu.

Članak 5.

Vijeću predsjedava i njegov rad organizira nadležni prorektor.

Članak 6.

Vijeće može pravovaljano odlučivati ako je na sjednici nazočna većina članova Vijeća.

Vijeće donosi odluke natpolovičnom većinom glasova nazočnih članova Vijeća.

Članak 7.

Znanstvenu, umjetničku, nastavnu i stručnu djelatnost na Sveučilištu izvode znanstvenici, umjetnici, nastavnici i suradnici čija se kvalificiranost utvrđuje izborom u znanstvena, znanstveno-nastavna, umjetničko-nastavna, nastavna i suradnička zvanja.

Članak 8.

Nastavnici se biraju u znanstveno-nastavna i umjetničko-nastavna zvanja docenta, izvanrednog i redovitog profesora te u nastavna zvanja predavača, višeg predavača, profesora visoke škole, umjetničkog suradnika i višeg umjetničkog suradnika.

U odjelima u kojima se strani jezici studiraju kao glavni predmet studija, nastavnici se biraju i u nastavna zvanja lektora i višeg lektora.

Članak 9.

Suradnici se biraju u suradnička zvanja *asistent* i *poslijedoktorand*.

Članak 10.

Znanstvenici se biraju u znanstvena zvanja *znanstveni suradnik*, *viši znanstveni suradnik* i *znanstveni savjetnik*.

Članak 11.

Opći uvjeti za izbor nastavnika u znanstveno-nastavna i umjetničko-nastavna zvanja docenta, izvanrednog i redovitog profesora propisani su Zakonom; minimalne uvjete za izbor propisuje Nacionalno vijeće za znanost, visoko obrazovanje i tehnološki razvoj i Rektorski zbor.

Posebni uvjeti mogu se propisati Statutom Sveučilišta i Pravilnikom odjela.

Uvjete za izbor u umjetničko-nastavna zvanja pobliže određuje Nacionalno vijeće za znanost, visoko obrazovanje i tehnološki razvoj.

Iznimno se u znanstveno-nastavna zvanja mogu izabrati osobe koje ne ispunjavaju sve uvjete iz prethodnog članka Pravilnika ako su međunarodno priznate i poznate kao vrhunski znanstvenici ili stručnjaci.

Članak 12.

Opći uvjeti za izbor znanstvenika u znanstvena zvanja *znanstveni suradnik*, *viši znanstveni* *suradnik* i *znanstveni savjetnik* propisani su Zakonom; minimalne uvjete za izbor propisuju znanstvena područna vijeća Ministarstva znanosti i obrazovanja.

Posebni uvjeti mogu se propisati Statutom Sveučilišta i Pravilnikom odjela.

Članak 13.

Opći uvjeti za izbor nastavnika u nastavna zvanja predavača, višeg predavača, profesora visoke škole, umjetničkog suradnika, višeg umjetničkog suradnika, lektora i višeg lektora propisani su Zakonom i uvjetima Rektorskog zbora.

Posebni uvjeti mogu se propisati Statutom Sveučilišta i Pravilnikom odjela.

Članak 14.

Opći uvjeti za izbor suradnika u suradnička zvanja *asistent* i *poslijedoktorand* propisani su Zakonom.

**II. Raspisivanje natječaja za izbor u znanstvena, znanstveno-nastavna, umjetničko-nastavna, nastavna i suradnička zvanja**

Članak 15.

Vijeće raspisuje natječaj za izbor znanstvenika, umjetnika, nastavnika i suradnika u znanstvena, znanstveno-nastavna, umjetničko-nastavna, nastavna i suradnička zvanja u znanstvenom području humanističkih znanosti, umjetničkog područja i interdisciplinarnih područja umjetnosti na prijedlog nadležnog vijeća odjela.

Članak 16.

Natječaj se objavljuje u Narodnim novinama, dnevnom tisku, na Internetskim stranicama Sveučilišta, te na internetskom portalu za radna mjesta Europskog istraživačkog prostora.

O slobodnom radnom mjestu znanstvenika, nastavnika i suradnika prijavu potrebe za radnikom Akademski tajnik dostavlja i Područnoj službi Hrvatskog zavoda za zapošljavanje u Zadru.

Članak 17.

Natječaj obvezno sadrži:

- naziv i adresu Sveučilišta

- zvanje u koje se pristupnik bira

- znanstveno područje i polje,

- uvjete za izbor

- potrebne priloge

- rok za podnošenje prijava

- rok u kojem prijave trebaju biti riješene

- rok za obavješćivanje pristupnika o rezultatima natječaja te

- upozorenje da se nepotpune i nepravovremene prijave neće razmatrati.

Osim obveznog sadržaja natječaja iz prethodnog stavka, na prijedlog sveučilišnog odjela, Područno stručno vijeće može odrediti i dodatne uvjete natječaja.

Članak 18.

Rok za podnošenje prijava na natječaj teče od objave natječaja u Narodnim novinama.

Natječaj mora biti otvoren najmanje 30 dana.

Članak 19.

Pristupnik za izbor u znanstveno-nastavna i umjetničko-nastavna zvanja docenta, izvanrednog i redovitog profesora uz prijavu na natječaj treba u dva primjerka dostaviti:

- *curriculum vitae*

- knjige, izvorne znanstvene radove i ostale radove (stručne, pregledne i dr.) i njihov popis podijeljen na dvije skupine: radove objavljene do posljednjeg izbora ili reizbora i na nove radove, objavljene nakon toga

- dokaz o znanstvenom stupnju

- dokumente iz kojih se može utvrditi da pristupnik ispunjava uvjete Znanstvenog područnog vijeća

- dokumente iz kojih se može utvrditi da pristupnik ispunjava uvjete Rektorskog zbora

- dokumente iz kojih se može utvrditi da pristupnik ispunjava uvjete Nacionalnog vijeća za visoko obrazovanje (za umjetničko-nastavna zvanja)

- izvješće o znanstveno-nastavnom radu

- dokaz o državljanstvu Republike Hrvatske

- dokaz o pozitivno ocijenjenim rezultatima institucijskog istraživanja kvalitete nastavnog rada pristupnika ili dokaz o pozitivno ocijenjenim rezultatima studentske ankete, koju provodi visoko učilište (za pristupnike u postupku reizbora ili izbora u više zvanje)

-potvrdu o potrebnim psihofizičkim osobinama koju daje ovlaštena liječnička ordinacija medicine rada (ne starije od 6 mjeseci). Uvjerenje prilažu samo kandidati za prvi izbor u znanstveno-nastavno i umjetničko nastavno zvanje na Sveučilištu u Zadru.

Pristupnik za izbor u znanstveno-nastavna zvanja izvanrednog i redovitog profesora prilaže i dokaz o nastavnom radu na visokom učilištu.

Prijava na natječaj s pratećom dokumentacijom dostavlja se i u elektroničkom obliku (na CD-u) u PDF formatu, u dva primjerka.

Članak 20.

Pristupnik za izbor u znanstvena zvanja *znanstveni suradnik*, *viši znanstveni suradnik* i *znanstveni savjetnik* uz prijavu na natječaj treba dostaviti:

- *curriculum vitae*

- knjige, izvorne znanstvene radove i ostale radove (stručne, pregledne i dr.) i njihov popis podijeljen na dvije skupine: radove objavljene do posljednjeg izbora ili reizbora i na nove radove, objavljene nakon toga

- dokaz o znanstvenom stupnju

- dokumente iz kojih se može utvrditi da pristupnik ispunjava uvjete Znanstvenog područnog vijeća

- izvješće o znanstvenom radu

- dokaz o državljanstvu Republike Hrvatske.

Prijava na natječaj s pratećom dokumentacijom dostavlja se i u elektroničkom obliku (na CD-u) u PDF formatu, u dva primjerka.

Pristupnik za izbor u znanstvena zvanja *viši znanstveni suradnik* i *znanstveni savjetnik* prilaže i dokaz o radu na visokom učilištu ili znanstvenom institutu.

Članak 21.

Pristupnik za izbor u nastavna zvanja predavača, višeg predavača i profesora visoke škole uz prijavu na natječaj treba dostaviti u dva primjerka:

- *curriculum vitae*

- radove (stručne, pregledne i dr.) i njihov popis podijeljen na dvije skupine: radove objavljene do posljednjeg izbora ili reizbora i na nove radove, objavljene nakon toga

- dokaz o stručnoj spremi ili znanstvenom stupnju

- dokaz o radnom iskustvu u struci

- dokumente iz kojih se može utvrditi da pristupnik ispunjava uvjete Rektorskog zbora

- izvješće o nastavnom radu

- dokaz o državljanstvu Republike Hrvatske

- dokaz o pozitivno ocijenjenim rezultatima institucijskog istraživanja kvalitete nastavnog rada pristupnika ili dokaz o pozitivno ocijenjenim rezultatima studentske ankete, koju provodi visoko učilište (za pristupnike u postupku reizbora ili izbora u više zvanje).

Pristupnik za profesora visoke škole treba dostaviti i dokaz o akademskom stupnju doktora znanosti.

 Prijava na natječaj s pratećom dokumentacijom dostavlja se i u elektroničkom obliku (na CD-u) u PDF formatu, u dva primjerka.

Članak 22.

Pristupnik za izbor u nastavna zvanja lektora i višeg lektora uz prijavu na natječaj treba u dva primjerka dostaviti:

- *curriculum vitae*

- radove (stručne, pregledne i dr.) i njihov popis podijeljen na dvije skupine: radove objavljene do posljednjeg izbora ili reizbora i na nove radove, objavljene nakon toga

- dokaz o stručnoj spremi ili znanstvenom stupnju

- dokaz o radnom iskustvu u struci

- dokumente iz kojih se može utvrditi da pristupnik ispunjava uvjete Rektorskog zbora

- izvješće o nastavnom radu

- dokaz o državljanstvu Republike Hrvatske

- dokaz o pozitivno ocijenjenim rezultatima institucijskog istraživanja kvalitete nastavnog rada pristupnika ili dokaz o pozitivno ocijenjenim rezultatima studentske ankete, koju provodi visoko učilište (za pristupnike u postupku reizbora ili izbora u više zvanje).

Prijava na natječaj s pratećom dokumentacijom dostavlja se i u elektroničkom obliku (na CD-u) u PDF formatu, u dva primjerka.

Članak 23.

Pristupnik za izbor u suradnička zvanja asistenta i poslijedoktoranda uz prijavu na natječaj treba u dva primjerka dostaviti:

- *curriculum vitae*

- popis radova

- dokaz o stručnoj spremi ili znanstvenom stupnju

- dokaz o državljanstvu Republike Hrvatske

- prijepis ocjena s dosadašnjih studija s izračunatim prosjekom ocjena bez ocjene diplomskog ispita ili dopunsku ispravu o studiju kojom se potvrđuje koje je ispite položio i s kojom ocjenom te s podacima o nastavnom opterećenju i nastavnim sadržajima (za suradničko zvanje asistenta)

- dokaz o pozitivno ocijenjenim rezultatima institucijskog istraživanja kvalitete nastavnog rada pristupnika ili dokaz o pozitivno ocijenjenim rezultatima studentske ankete, koju provodi visoko učilište (za pristupnike u postupku reizbora ili izbora u više zvanje).

Prijava na natječaj s pratećom dokumentacijom dostavlja se i u elektroničkom obliku (na CD-u) u PDF formatu, u dva primjerka.

Članak 24.

Na zahtjev stručnog povjerenstva pristupnik treba dostaviti i druge dokaze o ispunjavanju uvjeta za izbor.

Članak 25.

Pristupnik ima pravo dostaviti i druge dokaze o ispunjavanju uvjeta za izbor.

Članak 26.

Istovremeno s donošenjem odluke o raspisu natječaja Vijeće, na prijedlog Stručnog vijeća odjela, donosi odluku o imenovanju stručnog povjerenstva, koje je ujedno povjerenstvo za ocjenu nastupnog predavanja koje se organizira u postupcima prvoga izbora u znanstveno-nastavno, umjetničko-nastavno i nastavno zvanje.

Iznimno, ako je netko od članova stručnog povjerenstva spriječen nazočiti nastupnom predavanju, odluku o sastavu stručnog povjerenstva za ocjenu nastupnog predavanja donosi područno stručno vijeće na prijedlog stručnog vijeća sveučilišne sastavnice.

Članak 27.

Stručno povjerenstvo ima neparan broj članova, u pravilu tri do pet članova u istom ili višem zvanju od zvanja u koje se pristupnik bira, te iz istog znanstvenog područja i polja za koje se provodi izbor.

Za izbor u suradnička zvanja najmanje jedan član stručnog povjerenstva treba biti iz iste grane a ostali iz istog ili srodnog znanstvenog polja u koje se bira pristupnik.

Članak 28.

Ako Vijeće nije ovlašteno utvrditi ispunjava li pristupnik uvjete za izbor u znanstvena, znanstveno-nastavna, umjetničko-nastavna i nastavna zvanja, zatražit će mišljenje stručnog vijeća visokog učilišta koje je za to ovlašteno i imenovati predstavnika u stručno povjerenstvo koji ne smije biti u nižem zvanju od zvanja u koje se pristupnik bira.

**IV. Davanje mišljenja u postupku izbora u znanstvena, znanstveno-nastavna, umjetničko-nastavna, nastavna i suradnička zvanja**

Članak 29.

Vijeće je ovlašteno utvrditi ispunjava li pristupnik uvjete za izbor u suradnička zvanja asistenta i poslijedoktoranda.

Članak 30.

(briše se)

Članak 31.

Senat Sveučilišta u Zadru, u skladu s Odlukom Rektorskog zbora visokih učilišta Republike Hrvatske, utvrđuje za koje je znanstveno područje, polje i granu Vijeće ovlašteno utvrditi ispunjava li pristupnik uvjete za izbor u znanstvena, znanstveno-nastavna, umjetničko-nastavna i nastavna zvanja.

Članak 32.

U slučaju promjene sastava članova Vijeća, Vijeće zadržava ovlast koju je imalo u vrijeme donošenja odluke o raspisu natječaja i imenovanju stručnog povjerenstva.

**V. Izbori u znanstvena, znanstveno-nastavna, umjetničko-nastavna, nastavna i suradnička zvanja**

Članak 33.

Vijeće provodi izbor između pristupnika koji ispunjavaju propisane uvjete za izbor u znanstvena, znanstveno-nastavna, umjetničko-nastavna, nastavna i suradnička zvanja na prijedlog ovlaštenog Vijeća odjela.

Članak 34.

Odluku o izboru u znanstvena, znanstveno-nastavna, umjetničko-nastavna, nastavna i suradnička zvanja potpisuje rektor Sveučilišta u Zadru.

Članak 35.

Senat potvrđuje izbor u znanstveno-nastavno i umjetničko-nastavno zvanje redovitog profesora i izbor u nastavno zvanje profesora visoke škole.

**VI. Prijelazne i zaključne odredbe**

Članak 36.

Ovaj se Pravilnik mijenja i dopunjuje na način njegova donošenja.

Članak 37.

Ovaj Pravilnik stupa na snagu osmog dana od dana donošenja, a objavit će se na oglasnoj ploči i mrežnoj stranici Sveučilišta u Zadru.

Rektorica:

prof. dr. sc. Dijana Vican